Karen J. Klint (S), 2013-04-16:
Tak for det.
Det er en dejlig dag i dag.
Nu er vi nået til fase to i mere ligestilling mellem par af samme køn og par af forskelligt køn, hvad angår børn, der er blevet til ved kunstig befrugtning udført af en sundhedsperson eller under en sundhedspersons ansvar.
Denne ligestilling er vi nogle der har arbejdet for i årevis, og jeg blev meget glad, da jeg så, at det var kommet med i regeringsgrundlaget.
Det vigtigste forhold i denne sag er imidlertid ikke de voksnes ligestilling, men børnenes nye ret til to retlige forældre fra fødslen.
Man skal ikke længere vente et par år på at få en stedbarnsadoption.
Børn født ind i et samliv hos et par af samme køn
Det kan de få fremover.
Det vil øge trygheden for barnet, at de to voksne ikke alene er sociale forældre, men også retlige forældre.
Det betyder meget i forhold til arveretten, i forhold til forsørgelsen og i adgangen til barselsorlov og meget mere, som den tidligere ordfører også var inde på.
Det er alt sammen noget, der øger trygheden og forbedrer retstilstanden for barnet og den ikkefødende kvinde.
Vi har i loven om kunstig befrugtning givet adgang til, at en sæddonor kan vælge at være en kendt donor.
Det giver adgang til, at et lesbisk par kan anvende en af dem selv kendt privat sæddonor, og det ændrer ikke på, at den kvinde, der ikke skal føde barnet, skal give accept til behandlingen.
Foretages den kunstige befrugtning af en sundhedsperson eller under dennes ansvar, vil der fremover være adgang til, at den kendte sæddonor kan blive retlig forælder, kendt far, eller at den ikkefødende kvinde kan blive anerkendt som retlig forælder fra fødslen.
Hun får betegnelsen medmor, en betegnelse, der allerede er kendt i dag.
Når lovforslaget alene handler om kunstig befrugtning foretaget af eller under ansvar af en sundhedsperson, er det for at sikre, at alle involverede voksne får den rette orientering og vejledning om de retlige konsekvenser af deres valg.
Det laves der ikke om på med dagens ændringer af børneloven.
Antal sociale forældre og voksne, som et barn er omgivet af, må høre privatlivet til og ikke Folketinget.
Ikke mindst set i lyset af at der er en skilsmisserate for alle ægteskaber på 40 pct.,
er det meget godt, at der så er styr på, hvem der er de retlige forældre, også for at forebygge alle de forældreslagsmål om samkvem med børnene, som det kunne være at nogle havde lyst til at lægge op til.
Lovforslaget beskriver grundigt de mange konsekvensændringer i forhold til registrering af faderskab og medmoderskab.
Det fremgår af lovforslaget, at der til efteråret vil blive fremsat ændringsforslag i lov om kunstig befrugtning i relation til samtykke til kunstig befrugtning og til erklæring om faderskab og medmoderskab.
I forbindelse med disse rettelser vil vi også være positive over for en revideret form af reglerne om tilpasning af krav til udvælgelse og testning af sæd, så reglerne for sæd fra en kendt donor, der donerer sæd til en navngiven enlig kvinde eller en kvinde, der lever i et homoseksuelt parforhold, vil svare til reglerne for sæd givet til en konkret kvinde fra dennes samlevende mandlige partner.
Den socialdemokratiske gruppe støtter dagens lovforslag og ser frem til, at vi får færdiggjort det hele til efteråret.
Jeg skal hilse fra Det Radikale Venstre og sige, at de også støtter forslaget.
Tak for det.
Jeg har et par spørgsmål, så derfor skal jeg prøve at gøre det kort.
Jeg vil gerne bede ordføreren om at uddybe, om Dansk Folkeparti har den samme holdning til kendte donorer i den lovgivning, der gælder nu, hvor der også er kendte donorer i forbindelse med heteroseksuelle par.
Det var det ene spørgsmål.
Jeg tror faktisk, det er ret frivilligt, de kommer ind på klinikken, og jeg tror, at de afleverer sæden ret frivilligt til den konkrete kvinde, fordi de stoler på, at kvinden og medmoren er gode forældre.